Meer bekend ná moord op skoolseunArgieffoto Panyaza Lesufi, die Gautengse LUR vir onderwys, het Woensdag gesê beeldmateriaal is aan die polisie oorhandig wat drie leerlinge van ander skole op die toneel plaas waar ŉ seun vanoggend buite ŉ skool in Mondeor in Johannesburg doodgesteek is. Lesufi wou nie bespiegel of dié leerders by die voorval betrokke was nie. Die LUR het die slagoffer identifiseer as die 19-jarige Khulani Mathebula. Mathebula was in graad 11 en het sowat ŉ kilometer van dié skool gebly. Lesufi het gesê dat hy egter nié in die stadium meer inligting kan bekendmaak nie aangesien dit die polisie se ondersoek kan belemmer. Themba Chauke, Mathebula se oom, het Lesufi vergesel en gesê die seun het ŉ blink toekoms gehad. “Om te dink dit sou só eindig … ek het so baie van hom verwag … hy was so ambisieus; dit is jammer dat dit só moes eindig,” het Chauke gesê. Lesufi het hom vanoggend na die skool gehaas nadat hy van die voorval te hore gekom het. “Ons wil graag ons opregte meegevoel aan die familie betuig en hulle van ons ondersteuning verseker,” het hy gesê. Hy het verder gesê die departement verkeer tans onder druk en benodig hulp met die veiligheid van leerders. Volgens genl.maj. Max Masha, provinsiale polisiekommissaris, hoop die polisie om die skuldiges binne 72 uur vas te trek.